OB lê strafregtelike klag teen ministerOpenbare Beskermer Busisiwe Mkhwebane (Foto: Thobile Mathonsi/African News Agency/ANA) Die Openbare Beskermer Busisiwe Mkhwebane het Woensdag gesê sy het strafregtelike klagtes aanhangig gemaak teen Dipuo Letsatsi-Duba, minister van staatsekuriteit, oor die minister se versuim om ŉ “gedeklassifiseerde dokument” te oorhandig. Dié dokument bevat besonderhede oor ŉ ondersoek na die minister van openbare ondernemings, Pravin Gordhan. Mkhwebane het in ŉ verklaring gesê Letsatsi-Duba se versuim om die verslag te oorhandig, kom neer op inmenging met die Openbare Beskermer se werk en dit is teen die wet. “Die Grondwet stel dit duidelik dat geen persoon of liggaam of organisasie mag inmeng met die funksionering van onafhanklike grondwetlike instansies soos my kantoor nie. Die grondwethof het dit verder duidelik gemaak dat ek nie ondermyn of gesaboteer mag word nie en dat my mag ‘nie veronderstel is om die knie te buig voor enigiemand nie’.” Die klag is op 13 Maart ingedien, net twee dae ná Letsatsi-Duba ŉ strafregtelike saak teen Mkhwebane ingedien het. Die minister voer aan Mkhwebane het onwettig ŉ afskrif van die verslag ontvang omdat dit nog steeds as hoogs vertroulik geklassifiseer is. Mkhwebane probeer bepaal of Gordhan die Wet op Uitvoerende Lede se Etiekkode oortree het wat betref ŉ vervroegde pensioenbetaling aan die voormalige kommissaris van die inkomstediens, Ivan Pillay.